Mikkonen ihaili Yhdysvaltoja, ja vieraili siellä 25-vuotiaasta lähtien kymmeniä kertoja. Hän oli kiinnostunut Yhdysvaltain historiasta ja erityisesti John F. Kennedyn salamurhasta. Mikkonen tutki sitä viidellä vuosikymmenellä, ja hänellä oli kotonaan isot arkistot selvityksiä tapahtumasta. Mikkonen kertoi tutkimuksistaan tarkemmin omissa muistelmissaan vuonna 1982 ja "Sotilasaikakauslehden" kirjoituksessaan vuonna 2003. Hänen mukaansa salamurha oli hyvin suunniteltu valtiokaappaus, jonka takana on kaksi salaliittoa. Niistä toinen hoiti salamurhan suunnittelun ja toteutuksen ja toinen peitteli, väärensi ja hävitti todisteet sekä vaiensi todistajat. Mikkonen oli varma, että Kennedyä kohti ampui useita sala-ampujia. Hänen mukaansa virallisissa tutkimuksissa ainoaksi syylliseksi todettu Lee Harvey Oswald ei ampunut ainuttakaan laukausta.